‘বেয়াড়া’ অটোচালকদের বাগে আনতে পরিবহণ বিষয়ক মন্ত্রিগোষ্ঠীকে ফের সক্রিয় করার ভাবনাচিন্তা চলছে সরকারিস্তরে। সোমবার নবান্ন সূত্রে এই খবর পাওয়া গিয়েছে।
এক মন্ত্রী বলেন, ‘‘শহর এবং শহরতলিতে অটো-দৌরাত্ম্য নিয়ে সরকার চিন্তিত। অটো নিয়ে একটি সার্বিক নীতি প্রণয়ন করতে চাইছে সরকার। সেই নীতির কঠোর বাস্তবায়নের জন্য পরিবহণ বিষয়ক মন্ত্রিগোষ্ঠীকে ফের চাঙ্গা করার একটি প্রস্তাব এসেছে।’’ 
মদন মিত্র পরিবহণমন্ত্রী থাকাকালীন বাসভাড়া নিয়ে বাসমালিকদের ‘বিদ্রোহ’ সামাল দিতে তৎকালীন শিল্পমন্ত্রী পার্থ চট্টোপাধ্যায়ের নেতৃত্বে পরিবহণ সংক্রান্ত মন্ত্রিগোষ্ঠী তৈরি করেছিলেন মুখ্যমন্ত্রী মমতা বন্দ্যোপাধ্যায়। পার্থ ছাড়া ওই মন্ত্রিগোষ্ঠীতে ছিলেন মদন এবং অর্থমন্ত্রী অমিত মিত্র। বাসভাড়া সমস্যা মিটে যাওয়ার পর পরিবহণ ক্ষেত্রে বিশেষ কোনও সমস্যার মুখোমুখি হতে হয়নি সরকারকে। তাই ওই মন্ত্রিগোষ্ঠীর বাস্তবে তেমন কোনও কাজ ছিল না। 
অটোচালকদের একাংশের বিরুদ্ধে সম্প্রতি দৌরাত্ম্যের অভিযোগ উঠেছে। অটোরাজের শিকার হয়েছেন খাদ্যমন্ত্রী জ্যোতিপ্রিয় মল্লিকও। তাই পরিবহণ বিষয়ক মন্ত্রিগোষ্ঠীকে অটো সংক্রান্ত বিষয়ে নজরদারি চালানোর দায়িত্ব দেওয়া হতে পারে বলে নবান্ন সূত্রের খবর। তবে এবার ওই মন্ত্রিগোষ্ঠীতে মদনের পরিবর্তে থাকবেন পরিবহণমন্ত্রী শুভেন্দু অধিকারী।